Að undanförnu hefur talsvert verið fjallað í fjölmiðlum um miklar breytingar , sem framundan eru í fjarskiptaheiminum , með tilkomu hins nýja háhraðanets 5G . Prófanir og uppsetning tækjabúnaðar er víða komin vel á veg og í mörgum löndum verður 5G komið í notkun á næsta ári . Uppbygging þessarar nýju tækni kostar mikla fjármuni og því mikið í húfi fyrir framleiðendur að ,, hreppa hnossið “ ef svo mætti að orði komast . Eitt stærsta fyrirtækið á þessum vettvangi er hið kínverska Huawei , sem einnig er næst stærsti framleiðandi gsm síma í heiminum , á eftir Samsung . Fyrir nokkru voru gerðar breytingar á kínverskri löggjöf . Þessar breytingar gera kínversku leyniþjónustunni kleift að þvinga kínversk fyrirtæki til samvinnu . Þar á meðal Huawei . Þessi lagabreyting hefur vakið athygli og jafnvel grunsemdir . Ekki síst vegna tímasetningarinnar , en eins og áður sagði er 5G handan við hornið og Huawei ætlar sér stóran hlut í uppbyggingu þess . Forsvarsmenn Huawei hafa í viðtölum lagt mikla áherslu á að fyrirtækið sé algjörlega sjálfstætt og á engan hátt undir hæl kínverskra stjórnvalda . Fyrir nokkru var fjallað ítarlega um Huawei í breska dagblaðinu The Guardian . Þar segir meðal annars að Huawei sé tákn hins nýja Kína , landið hafi lengst af verið hráefnisseljandi , og að þar í landi hafi einkum verið ýmis konar grófiðnaður , eins og greinarhöfundur The Guardian orðar það . Nú ætli Kínverjar sér stærri hluti og Huawei tákn þess að Kínverjar séu að verða , eða orðnir , jafnokar þeirra þjóða sem fremst standa þegar kemur að tæknilegum lausnum og framleiðslu slíks búnaðar . Auglýsing Bandaríkjamenn og Kínverjar þrýsta á Færeyinga Færeyingar eru meðal þeirra þjóða sem eru búnar að ákveða að taka upp 5G háhraðanetið . Prófanir hafa þegar farið fram og þær annaðist Huawei fyrirtækið . Færeyingar hafa góða reynslu af samvinnu við Huawei , fyrirtækið setti upp og annaðist rekstur 4G netsins á eyjunum og Huawei hefur lagt áherslu á áframhaldandi samvinnu . Nú eru Færeyingar hins vegar tvístígandi og enn hefur ekki verið skrifað undir samning um 5G þótt tilkynnt hafi verið fyrir hálfu ári að ,, þetta væri allt á næstu grösum “ eins og talsmaður Føroya Tele , færeyska símafélagsins , orðaði það . Færeyingar hafa undrast þessa seinkun en fyrir skömmu kom ástæðan í ljós : þrýstingur frá Bandaríkjamönnum um að semja ekki við Huawei . Carla Sands , sendiherra Bandaríkjanna í Danmörku hefur tekið stórt upp í sig í viðtölum við danska fjölmiðla og sömuleiðis í aðsendum greinum í dönskum blöðum . Segir ríka ástæðu til að óttast að stjórnvöld í Kína noti Huawei til njósna um önnur lönd . Kínverjar hafa ekki setið þegjandi hjá en á fundi kínverska sendiherrans í Danmörku með Lögmanni Færeyja og einum ráðherra sagði sendiherrann að samningur við Huawei myndi opna allar dyr ( orðalag sendiherrans ) en ef ekki yrði samið við Huawei væri viðskiptasamningur ( fríverslunarsamningur ) Færeyja og Kína fyrir bí . Slíkur samningur , sem árum saman hefur verið unnið að , skiptir Færeyinga miklu , einkum vegna útflutnings á laxi . Færeyingar eru ekki þeir einu sem finna fyrir miklum þrýstingi Kínverja vegna 5G netsins . Í maí á þessu ári var Chen Wen , staðgengill kínverska sendiherrans í Bretlandi , í viðtali hjá breska sjónvarpinu , BBC . Þar sagði hann að það myndi hafa margháttaðar afleiðingar varðandi fjárfestingar Kínverja í Bretlandi ef Huawei yrði útilokað frá að taka þátt í uppbyggingu 5G á Bretlandseyjum . Breska dagblaðið Financial Times greindi frá því fyrr á árinu að sendiherra Kína í Kanada hefði talað á svipuðum nótum í viðtali við blaðið . Fjölmiðlar í Tékklandi og Slóvakíu hafa greint frá þrýstingi kínverskra stjórnmála - og embættismanna á þarlanda ráðamenn . Nýjasta dæmið um slíkan þrýsting er frá Þýskalandi . Wu Ken , sendiherra Kína í Þýskalandi , tók í síðustu viku þátt í málþingi sem viðskiptablaðið Handelsblatt hélt . Þar var einnig Sigmar Gabriel fyrrverandi utanríkisráðherra Þýskalands sem skiptist á skoðunum við sendiherrann . Sendiherrann vitnaði í orð þýska utanríkisráðherrans Heiko Maas sem í viðtali í nóvember sagði að rétt væri að íhuga að banna Huawei að taka þátt í uppbyggingu 5G netsins í Þýskalandi . Sendiherrann rifjaði ummælin upp og sagði að ef Huawei yrði útilokað frá Þýskalandi myndi það hafa afleiðingar , nefndi sérstaklega að Kínverjar fluttu á síðasta ári inn þýska bíla , og bílhluti , fyrir upphæð sem samsvarar 2.750 milljörðum íslenskra króna . Þetta er fyrir utan allan annan innflutning frá Þýskalandi . Boðskapur sendiherrans fór ekki milli mála , Kínverjar myndu láta hart mæta hörðu ef Huawei yrði útilokað frá Þýskalandi . Ríkisstjórn Þýskalands undirbýr nú löggjöf þar sem þýskum fjarskiptafyrirtækjum verður bannað að skipta við ,, ótrúverðug “ fyrirtæki varðandi 5G tæknina . Þýskir fjölmiðlar segja þetta frumvarp beinlínis sniðið til að útiloka Huawei . Spænska fjarskiptafyrirtækið Telefónicas , sem er með starfsemi í fjölmörgum löndum , tilkynnti hinsvegar fyrir tíu dögum að Nokia og Huawei muni í sameiningu standa að uppbyggingu 5G í Þýskalandi . Talsmaður fyrirtækisins gaf lítið fyrir hugsanlega löggjöf sem ætlað væri að útiloka Huawei frá þýskum markaði . ,, Slíkt bann hlyti að brjóta í bága við alþjóðasamninga . “ Bandaríkjamenn óttast njósnir Bandaríkjamenn hafa að undanförnu þrýst á bandamenn sína að semja ekki við Huawei um uppsetningu og rekstur 5G . Segjast óttast njósnir . Sá þrýstingur hefur meðal annars orðið til þess að norræn fjarskiptafyrirtæki hafa verið mjög tvístígandi , og sum ýmist sagt upp samningum við Huawei eða tilkynnt að núgildandi samningar verði ekki endurnýjaðir . Norska ríkisstjórnin tilkynnti fyrir nokkrum dögum nýjar fjarskiptareglur , þar er tekið fram að fyrirtæki sem ekki séu í samvinnu við norsk yfirvöld í öryggismálum megi ekki ráða yfir meira en helmingi móðurstöðva fjarskiptafyrirtækja . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .